ডেব্রা ফিশার

**ডেব্রা অ্যান ফিশার** (জন্ম: ১৯৫৩) একজন মার্কিন জ্যোতির্বিজ্ঞানী এবং ইয়েল বিশ্ববিদ্যালয়ের ইমেরিটাস অধ্যাপক। তিনি রেডিয়াল অর্থাৎ অরীয় বেগ পদ্ধতি ব্যবহার করে বহির্গ্রহ আবিষ্কার এবং গ্রহের চরিত্রায়ন কাজের জন্য পরিচিতি লাভ করেন।

ডেব্রা ফিশার শতাধিক বহির্গ্রহ সনাক্তকরণ কাজের সঙ্গে জড়িত ছিলেন। বহির্গ্রহ গবেষণায় ব্যবহৃত উচ্চ-নির্ভুল স্পেকট্রোগ্রাফ অর্থাৎ বর্ণালিলেখ তৈরিতে তিনি বিরাট অবদান রেখেছেন।

## প্রারম্ভিক জীবন এবং শিক্ষা
ডেব্রা ফিশার ১৯৭৫ সালে আইওয়া বিশ্ববিদ্যালয় থেকে নার্সিংয়ে ডিগ্রি অর্জন করেন। ১৯৯২ সালে তিনি সান ফ্রান্সিসকো স্টেট বিশ্ববিদ্যালয় থেকে পদার্থবিদ্যায় স্নাতকোত্তর ডিগ্রি লাভ করেন এবং ১৯৯৮ সালে সান্তা ক্রুজের ক্যালিফোর্নিয়া বিশ্ববিদ্যালয় থেকে জ্যোতির্পদার্থবিদ্যায় পিএইচডি ডিগ্রি অর্জন করেন।

## কর্মজীবন এবং গবেষণা
পিএইচডি ডিগ্রি অর্জনের পর ডেব্রা বার্কলের ক্যালিফোর্নিয়া বিশ্ববিদ্যালয়ে পোস্টডক্টরাল গবেষক হিসেবে কাজ শুরু করেন। ২০০৯ সালে ইয়েল বিশ্ববিদ্যালয়ে যোগদানের আগে ২০০৩ থেকে ২০০৮ সাল পর্যন্ত তিনি সান ফ্রান্সিসকো স্টেট ইউনিভার্সিটির অনুষদের সদস্য ছিলেন। ২০০৯ থেকে ২০১০ সাল পর্যন্ত তিনি হার্ভার্ড বিশ্ববিদ্যালয়ের *র‍্যাডক্লিফ ইনস্টিটিউট ফর অ্যাডভান্সড স্টাডি* কেন্দ্রে (যা হার্ভার্ড র‍্যাডক্লিফ ইনস্টিটিউট নামেও পরিচিত) ফেলো গবেষক হিসাবে গবেষণার কাজে যুক্ত ছিলেন।

জ্যোতির্বিদ্যায় প্রাথমিক নিয়োগের পাশাপাশি তিনি ইয়েল বিশ্ববিদ্যালয়ে পৃথিবী ও গ্রহ বিজ্ঞান, এবং পরিসংখ্যান ও তথ্য বিজ্ঞান বিভাগে যৌথ নিয়োগ পান। ২০১৮ থেকে ২০২১ সাল পর্যন্ত ইয়েল বিশ্ববিদ্যালয়ের কলা ও বিজ্ঞান অনুষদে একাডেমিক অ্যাফেয়ার্সের ডিন হিসেবে দায়িত্ব পালন করেন। ২০২১ থেকে ২০২৩ সাল পর্যন্ত তিনি ন্যাশনাল সায়েন্স ফাউন্ডেশনে জ্যোতির্বিদ্যা বিভাগের বিভাগীয় পরিচালকের দায়িত্বে ছিলেন।

১৯৯৭ সালে ‘ডপলার স্পেকট্রোস্কোপি’ ব্যবহার করে তিনি বহির্গ্রহ নিয়ে গবেষণা শুরু করেন। ১৯৯৯ সালে *আপসিলন অ্যান্ড্রোমেডি* নক্ষত্রের চারপাশে প্রথম পরিচিত *বহু-[[গ্রহ ব্যবস্থা]]* আবিষ্কারকারী জ্যোতির্বিজ্ঞানীদলের মধ্যে তিনিও ছিলেন। 

তিনি হোস্ট বা পোষক নক্ষত্রের রাসায়নিক গঠন এবং কক্ষপথে ঘুরতে থাকা গ্যাসীয় দৈত্য গ্রহের গঠনের মধ্যে একটি সম্পর্ক বের করেন। যে তারার চারপাশে গ্রহরা ঘোরে, সেটিই হলো ওই গ্রহের হোস্ট বা পোষক নক্ষত্র। গ্যাসীয় দৈত্য হলো মূলত হাইড্রোজেন ও হিলিয়াম গ্যাস দ্বারা গঠিত বিশাল আকারের গ্রহ, যাদের কোনো সুনির্দিষ্ট কঠিন উপরিভাগ নেই।

তিনি গ্রেগরি লাফলিনের সাথে *এন২কে কনসোর্টিয়াম*-এর সহ-নেতৃত্ব দেন। এন২কে কনসোর্টিয়াম হলো মার্কিন, চিলি এবং জাপানি জ্যোতির্বিদদের একটি যৌথ বহুজাতিক প্রচেষ্টা, এই কনসোর্টিয়াম ইতিমধ্যে জরিপ করা হয়নি এমন নক্ষত্রগুলির চারপাশে অতিরিক্ত সৌর বহির্ভূত গ্রহ খুঁজে বের করার চেষ্টা করে। এর মাধ্যমে ডেব্রা ফিশার কেক অবজারভেটরি, সুবারু টেলিস্কোপ এবং ম্যাগেলান টেলিস্কোপের সাহায্যে ধাতু সমৃদ্ধ নক্ষত্রের চারপাশে কয়েক ডজন বহির্গ্রহ সনাক্ত করেন।

তিনি সেরো টোলোলো ইন্টার-আমেরিকান অবজারভেটরি বা (সিটিটিও)-তে রাখা *চিরন স্পেকট্রোগ্রাফ*-এ বিষয়ে প্রধান গবেষকের ভূমিকা পালন করেন। এই মানমন্দিরটি উত্তর চিলির কোকুইম্বো অঞ্চলের মাউন্ট সেরো টোলোলোর চূড়ায় অবস্থিত। তিনি ভিলনিয়াস বিশ্ববিদ্যালয়ে *ভিইউইএস* এবং লোয়েল ডিসকভারি টেলিস্কোপে *ইএক্সপিআরইএস* -এরও প্রধান প্রধান গবেষক ছিলেন। এই যন্ত্রগুলির লক্ষ্য ছিল রেডিয়াল অর্থাৎ অরীয় বেগ পরিমাপের নির্ভুলতা উন্নত করা, যাতে পাথুরে গ্রহ থেকে ছোট ছোট বিস্তারের অরীয় বেগ সংকেতও সনাক্ত করা সম্ভব হয়।

২০১০ সালে অক্সফোর্ড জুনিভার্স দলের সাথে ডেব্রা ফিশার *প্ল্যানেট হান্টার্স* প্রতিষ্ঠা করেন, যা বহির্গ্রহ আবিষ্কারের জন্য একটি নাগরিক বিজ্ঞান প্রকল্প। ২০১৯ সালে *অ্যাস্ট্রোনমার্স ফর প্ল্যানেট আর্থ* নামে জ্যোতির্বিদ্যার শিক্ষার্থী, শিক্ষাবিদ, অপেশাদার এবং বিজ্ঞানীদের একটি আন্তর্জাতিক স্বেচ্ছাসেবক নেটওয়ার্ক চালু হয়। এর সহ-প্রতিষ্ঠাতা ছিলেন ডেব্রা। এটি একটি আন্তর্জাতিক স্বেচ্ছাসেবক নেটওয়ার্ক, যা জলবায়ু পরিবর্তন মোকাবেলায় জ্যোতির্বিজ্ঞান সম্প্রদায়কে একত্রিত করার লক্ষ্যে একটি আন্তর্জাতিক উদ্যোগ। ন্যাশনাল সায়েন্স ফাউন্ডেশন-এর জ্যোতির্বিজ্ঞান বিভাগের পরিচালক হিসেবে, তিনি বৈজ্ঞানিক কার্যক্রম এবং গবেষণার সুবিধার জন্য বিশেষ বাজেট প্রস্তুত করার গুরুত্বের উপর জোর দেন।

## সম্মাননা এবং পুরস্কার
* ২০০২ কার্ল সাগান পুরস্কার, আমেরিকান অ্যাস্ট্রোনটিক্যাল সোসাইটি
* ২০০৯ র‍্যাডক্লিফ ইনস্টিটিউট ফেলো: সেপ্টেম্বর ২০০৯ – জুন ২০১০
* কানেকটিকাট একাডেমি অফ সায়েন্স অ্যান্ড ইঞ্জিনিয়ারিং-এ নির্বাচিত সদস্য (২০১০)
* আমেরিকান একাডেমি অফ আর্টস অ্যান্ড সায়েন্সেসের নির্বাচিত সদস্য (২০১২)
* ২০১৬ সালের হল অফ ফেম ইনডাক্টি সান ফ্রান্সিসকো স্টেট ইউনিভার্সিটি
* ২০২০ সালে আমেরিকান অ্যাস্ট্রোনমিক্যাল সোসাইটির নির্বাচিত লিগ্যাসি ফেলো
* ২০২১ সালে আমেরিকান অ্যাসোসিয়েশন ফর দ্য অ্যাডভান্সমেন্ট অফ সায়েন্সের ফেলোদের ক্লাস
* ২০২১ সালে ন্যাশনাল অ্যাকাডেমি অব সায়েন্সেসের নির্বাচিত সদস্য

## নির্বাচিত প্রকাশনার তথ্যসূচি
* 
* 
* 
* 
* 
* 
* 
* 
* 

## তথ্যসূত্র

## বহিঃসংযোগ

* ক্যালিফোর্নিয়া স্টেট ইউনিভার্সিটিতে ডেব্রা ফিশারের প্রোফাইল (ইংরেজি ভাষায়)
*নির্ভুল রেডিয়াল বেগের মৌলিক বিষয় - ডঃ ডেব্রা ফিশার (ইয়েল)(ইংরেজি ভাষায়)

বিষয়শ্রেণী:১৯৫৩-এ জন্ম
বিষয়শ্রেণী:জীবিত ব্যক্তি
বিষয়শ্রেণী:মার্কিন নারী জ্যোতির্বিজ্ঞানী
বিষয়শ্রেণী:বহির্গ্রহ আবিষ্কারক
বিষয়শ্রেণী:আমেরিকান অ্যাকাডেমি অব আর্টস অ্যান্ড সায়েন্সেসের বিশিষ্ট সভ্য
বিষয়শ্রেণী:ইয়েল বিশ্ববিদ্যালয়ের শিক্ষক
বিষয়শ্রেণী:সান ফ্রান্সিসকো স্টেট বিশ্ববিদ্যালয়ের প্রাক্তন শিক্ষার্থী
বিষয়শ্রেণী:আইওয়া বিশ্ববিদ্যালয়ের প্রাক্তন শিক্ষার্থী
বিষয়শ্রেণী:আমেরিকান অ্যাসোসিয়েশন ফর দ্য অ্যাডভান্সমেন্ট অফ সায়েন্সের সভ্য
বিষয়শ্রেণী:মার্কিন যুক্তরাষ্ট্রের জাতীয় বিজ্ঞান অ্যাকাডেমির সদস্য